Kanepi Energia OÜ

Tartu maakond

 Tartu linn

Aardla tn 23e, 50110

Tel. 5035362

e-mail info@kanepienergia.ee

Transpordiametile

Hr. Herkki Rõõm

**KORDUV TAOTLUS**

**ajutise ristumiskoha ehitamise lepingu nr 7.1-1/23/16789-4 tähtaja pikendamise osas**

Sissejuhatus

Kanepi Energia OÜ ja Transpordiameti vahel on sõlmitud ajutise ristumiskoha ehitamise leping nr 7.1-1/23/16789-4, mille kohaselt ajutine ristumiskoht tuleb likvideerida hiljemalt 06.09.2024a.

30.08.2024 edastas Kanepi Energia OÜ Transpordiametile taotluse, milles taotleb lepingu nr 7.1-1/23/16789-4 tähtaja pikendamist kuni 06.09.2025.

03.09.2024 vastas Transpordiamet Kanepi Energia OÜ taotlusele, keeldudes lepingu pikendamisest põhjusel, et Kanepi Energia OÜ ei ole astunud samme püsiva juurdepääsutee rajamiseks.

Kanepi Energia OÜ-le näib, et tekkinud on arusaamatus, mistõttu esitab siinse korduva taotluse eesmärgiga selgitada asjaolusid ning lahendada tekkinud ebakõlad.

Selgitused

Algse taotluse ajutise ristumiskoha rajamiseks Harudevahe kinnistule (katastriüksus nr 28502:003:0060) esitas Kanepi Energia OÜ 01.08.2023. Kanepi Energia OÜ põhjendas taotlust toona vajadusega rajada ajutine ristumiskoht ehitusperioodiks rasketehnikale juurdepääsu võimaldamiseks. Samuti selgitas Kanepi Energia OÜ, et ehitusperioodiks on 10.10.2023 – 10.10.2025 ning pärast seda perioodi hakkab ehitise hooldus toimuma liikudes üle kõrvalasuva Suure alajaama kinnistu (katastriüksus nr 28501:003:0958).

06.09.2023 saatiski Transpordiamet Kanepi Energia OÜ-le e-kirja teel lepingu allkirjastamiseks. Kanepi Energia OÜ juhatuse liige Eero Timmermann saatis e-kirja omakorda ülevaatamiseks kolleegile, mainides ühtlasi juurde, et tõenäoliselt saab lepingut vajadusel pikendada. Juhatuse liikme selline hinnang sai kinnituse Transpordiametiga telefonitsi suheldes. Kanepi Energia OÜ lisab käesolevale kirjale ka toonase e-kirjavahetuse (lisa 1).

Järelikult, kuigi vastab tõele Transpordiameti 03.09.2024 vastuses märgitu, et leping nr 7.1-1/23/16789-4 sätestati kehtima kuni 06.09.2024, lähtus Kanepi Energia OÜ kogu lepingu vältel teadmisest, et vajadusel (ning 01.08.2023 taotluses toodu järgi oli selle vajaduse tekkimine väga tõenäoline) saab lepingut pikendada aasta võrra, st kuni ehitusperioodi lõpuni.

Transpordiameti 03.09.2024 vastusest jääb arusaam, et Transpordiamet mõistab Kanepi Energia OÜ soovi lepingu pikendamiseks aasta võrra selliselt, et Kanepi Energia OÜ tegelik tahe on hoiduda üle Suure alajaama kinnistu juurdepääsutee väljaehitamisest. Kanepi Energia OÜ kinnitab ühemõtteliselt, et tal puudub selline tahe ning selgitab sellega seonduvalt järgmisi asjaolusid:

* Nagu Kanepi Energia OÜ kirjutas juba 01.08.2023 taotluses ajutise ristumiskoha rajamiseks, pärast ehitusperioodi hakkab Kanepi Energia OÜ kasutama Suure alajaama teed vaid hoolduse tegemiseks. Ajutine ristumiskoht kõrvaldatakse nii nagu lepingus ette nähtud. Kanepi Energia OÜ selgitab, et hoolduse teostamine on võimalik väikest masinat kasutades (praktikas sõiduauto, halvimal juhul maastur). See tähendab omakorda, et Suure alajaama kinnistule määratud servituudi kasutamine ei eelda seda, et Kanepi Energia OÜ ehitaks välja korraliku tee (sh esitaks teeprojekti, nagu Transpordiamet viitab 03.09.2024 kirjas). Õigupoolest puudub selleks Kanepi Energia OÜ-l eeltoodud põhjustel vajadus. Läbipaistvuse tagamiseks esitab Kanepi Energia OÜ Transpordiametile tutvumiseks ka kõnealust servituuti puudutava asjaõiguslepingu (lisa 2).
* Ainus põhjus, miks Kanepi Energia OÜ ei kasuta ehitustegevuseks Suure alajaama kinnistut ning sellele seatud servituuti ning vajab (vajas nii 01.08.2023 taotluse esitamisel kui ka 30.08.2024 taotluse esitamisel ning vajab kuni ehitusperioodi lõpuni 2025. a sügisel) juurdepääsuks ajutist ristumiskohta, tuleneb ehitustegevuse iseloomust ning Suure alajaama kinnistu eripärast. Kanepi Energia OÜ-l on alajaamaga ühendamiseks vaja kasutada rasketehnikat (kraanat), mille Harudevahe kinnistule viimine Suure alajaama kinnistu kaudu on võimatu. Võimatus tuleneb põhjusest, et Suure alajaama kinnistul asuvad elektriliinid, millele pihta minemise oht (ning sellest lähtuv oht elule) on väga suur, et mitte öelda vältimatu (liinid on tuvastatavad ka eelviidatud asjaõiguslepingu lisaks olevalt plaanilt, nt tähistustega Ihamaru, Saverna, Alevi, vt lisa 2). Lisaks alajaamaga ühendamisele planeerib Kanepi Energia OÜ salvestusjaama rajamist ning lisaks muudele sellega seotud töödele tuleb Harudevahe kinnistule paigaldada suuremahulised alajaamad ja akukonteinerid, mille viimine (analoogselt rasketehnikaga) läbi Suure alajaama kinnistu on võimatu. Kanepi Energia lisab selguse loomiseks Maa-Ameti geoportaali fotolaost ning kitsenduste kaardilt tõmmise, millelt on samuti elektriliinide kulgemine näha (lisa 3).

Eelnevast tulenevalt rõhutab Kanepi Energia OÜ, et tema eesmärk on võimalikult kiiresti ehitustööd Harudevahe kinnistul lõpetada ning lõpetada seeläbi ka ajutise ristumiskoha kasutamine ja asuda üksnes hooldustööde tegemiseks tulevikus kasutama servituudijärgset juurdepääsuteed. Kanepi Energia OÜ kinnitab, et tema eesmärk ei ole mistahes viisil eksitada Transpordiametit andma ajutise ristumiskoha kasutamiseks nõusolekut kantuna mugavusest või tahtmatusest kasutada Suure alajaama kinnistut. Kanepi Energia OÜ rõhutab, et vajadus ajutise ristumiskoha järele tuleneb ehitustööde eripärast ning võimatusest kasutada ehitustöödeks Suure alajaama kinnistut. Kanepi Energia OÜ on tegutsenud teadmises, mille on loonud 2023 toimunud suhtlus Transpordiametiga, et lepingu pikendamine 1-aastaks on saavutatav.

**Taotlus**

**Kanepi Energia OÜ (16513954) taotleb eeltoodu tõttu olemasoleva lepingu nr 7.1-1/23/16789-4, mis on seotud ajutise mahasõiduteega katastriüksusele 28502:003:0060, tähtaja pikendamist ühe aasta võrra kuni 06. septembrini 2025.a.**

05.09.2024

Lugupidamisega,

/Allkirjastatud digitaalselt/

Eero Timmermann,

Kanepi Energia OÜ juhatuse liige

Lisatud:

1. E-kirjavahetus Kanepi Energia OÜ ja Transpordiameti vahel;
2. 30.11.2022 asjaõigusleping Elering AS ja Kanepi Energia OÜ vahel;
3. Aerofoto ning kitsenduste kaart Suure alajaama kinnistust (Maa-Amet).